Il-kuntratti tas-sewwieqa kienu fiċ-ċentru tad-dibattitu lejn l-aħħar ta' din il-ġimgħa hekk kif aħbar waħda ħalla impatt fuq kważi s-suq kollu ta' trasferiment li sa ftit ilu deher fix-xifer li jirranka. Madankollu, wieħed ma jistax jinjora l-iżviluppi ta' aktar kmieni din il-ġimgħa meta l-Mercedes kienu qegħdin jikkunsidraw kif se jirreaġixxu għall-inċident ta' bejn Lewis Hamilton u Nico Rosberg fil-Gran Premju tal-Awstrija. Ikkonfermati għall-2017 Nhar il-Ġimgħa li għadda t-team principal tal-Ferrari Maurizio Arrivabene ħabbar li l-Ferrari se jkunu qegħdin iġeddu l-kuntratt ta' Kimi Raikkonen għal sena oħra. Huwa sostna li seta' jagħmel din it-tħabbira wara telefonata li kellu mal-President tal-Ferrari Sergio Marchionne li esprima s-sodisfazzjon tiegħu bir-riżultati tal-Finlandiż. Hemm min spekula li fil-verità l-Ferrari mhumiex tant interessati fl-2017 u li fil-fatt qegħdin iġebbdu l-kuntratt ta' Raikkonen ftit ieħor għaliex din is-sena m'hemmx sewwieqa ta' profil għoli li għandu l-ħsieb li jiċċaqlaq. Però, jekk Raikkonen jitlaq fl-aħħar tal-2017 postu jista' jkun okkupat minn sewwieq ta' interess bħal Hamilton jew Verstappen. Il-Brittaniku huwa mifhum li għandu kuntratt mal-Mercedes sal-2018, però l-Olandiż jidher li jista' jkun għad-dispożizzjoni fl-aħħar tal-2017. Għaldaqstant, dan iż-żagħżugħ jista' jkollu futur mat-tim ta' Maranello fi żmien mhux imbiegħed. Madankollu, wieħed irid jara kif dan it-tim se jibbilanċja l-ambizzjonijiet tiegħu ma' dawk ta' Sebastian Vettel illi żgur mhux se jaċċetta li jkun fid-dell tal-kollega tiegħu. Sadanittant, id-deċiżjoni tal-Ferrari kellha effett fuq diversi timijiet oħrajn li kellhom sewwieqa li kienu meqjusin fost il-favoriti li jieħdu post Raikkonen. Fost dawn kien hemm Sergio Perez, Romain Grosjean u Valtteri Bottas li issa jidhru li għandhom ċans tajjeb li jibqgħu fejn huma fl-2017. L-ebda bidla għalissa Matul din il-ġimgħa kienet mistennija deċiżjoni min-naħa tal-Mercedes dwar l-inċident li kellhom Hamilton u Rosberg fl-aħħar dawra tal-Gran Premju tal-Awstrija. Kien hemm diversi teoriji dwar l-impożizzjoni ta' team orders stretti fil-ġejjieni. Dawn setgħu ġew akkumpanjati mit-theddida ta' multi u sospensjonijiet f'każ li xi ħadd jiżgarra. Madankollu, it-tim Ġermaniż għażel li ma jasalx għal dawn l-estremi għalissa. Dan ħabbru Toto Wolff, id-direttur eżekuttiv tat-tim, illi qal li se jagħti l-aħħar ċans lis-sewwieqa biex iġibu ruħhom sew qabel ma jkun hemm bżonn intervent iebes min-naħa tal-amministrazzjoni. Sadanittant, Wolff sostna li t-tim xorta se jagħti xi ordnijiet waqt it-tlielaq f'każ li jinqalgħu ċirkustanzi mhux ippjanati. Eżempju ta' dan kien fl-Awstrija stess fejn is-sewwieqa tal-Mercedes kienu ordnati biex ma jkunux aggressivi hekk kif il-brejkijiet tagħhom ma kinux f'kundizzjoni tajba. Sitwazzjonijiet kontrastanti Fl-aħħar ta' min isemmi d-destin kemxejn differenti li għandhom quddiemhom żewġ timijiet. L-ewwel tim huma r-Renault li għandhom riżorsi u ambizzjonijiet kbar. Il-President ta' Renault Sport Jerome Stoll ħabbar li t-tim għaddej minn ristrutturazzjoni oħra biex d-dipartiment ajrudinamiku ta' Enstone, fir-Renju Unit, u dak tal-power unit f'Viry, Franza, jikkordinaw b'mod aktar effikaċi bejniethom. Stoll ma tantx dar wisq mal-lewża u sostna li għas-sena d-dieħla t-tim diġà qiegħed jimmira għal post mal-ewwel ħames kostrutturi biex imbagħad fl-2018 ikun b'mod regolari fuq il-podju. Differenti hija s-sitwazzjoni tas-Sauber li jidhru li qegħdin fix-xifer tal-kollass finanzjarju. Fil-fatt huma ħabbru li se jkollhom jaqbżu anki t-testijiet li se jsiru f'Silverstone l-ġimgħa dieħla. Aktar kmieni fl-istaġun dan it-tim kien diġà tilef it-testijiet tal-Katalonja għal raġunijiet simili. Għaldaqstant jidher li l-kwistjonijiet finanzjarji tat-tim għadhom ma kinux indirizzati. Tant hu hekk illi fl-aħħar ġimgħat qamu għejdut persistenti li hemm diversi kumpaniji li esprimew l-interess li jixtru lit-tim. Madankollu, għad m'hemm xejn ikkonfermat.